ধন্দ, ধন্দ, ধন্দ! ইস্টবেঙ্গলের ডার্বি জয়েও যেন ‘চোনা’ হয়ে থেকে গেল এই ধন্দ। একটা গোল, তাকে ঘিরেই সব বিভ্রান্তি। ঠিক কী ঘটেছিল? ম্যাচে তখন ইস্টবেঙ্গল লিড নিয়ে নিয়েছে ১-০। জবির অ্যাসিস্ট থেকে কোলাডোর গোলে গ্যালারিতে লাল-হলুদ আবির আর আতসবাজি জ্বলে গিয়েছে। দ্বিতীয়ার্ধের প্রায় শুরুতেই জালে বল ঠেলে দেয় মোহনবাগান। তবে অফসাইডের জন্য বল বাতিল হয়ে যায়।

এই বিষয়ে অন্যান্য খবর

২ গোল হজম করে মেজাজ হারালেন সনি, ডার্বির নায়ক আবার জবি


এই বাতিল গোল নিয়েই আলোচনা তুঙ্গে। ম্যাচের পরেও দুই শিবিরের অনিশ্চয়তা। ঠিক কী হয়েছিল? বার বার রিপ্লে দেখে স্পষ্ট হয়েছে একটি বিষয়। সনি নর্দে কর্নার থেকে বল হাওয়ায় ভাসিয়ে দেন। উড়ে আসা বলে হেড করেছিলেন কিংসলে। তবে বল বারপোস্টে লেগে প্রতিহত হয়। নীচে ড্রপ খাওয়া বল জালে ঠেলে দেন দিপান্দা ডিকা। ডার্বি-গোলের সেলিব্রেশনে ব্যস্তও হয়ে পড়েছিলেন বাগানের ক্যামেরুন স্ট্রাইকার। কিন্তু লাইন্সম্যান ফ্ল্যাগ তুলে দেন।
ফিফার নিয়ম কী বলছে? ফিফা প্যানেলের রেফারি বিপ্লব পোদ্দার এবেলা.ইন-কে জানান, ‘‘বল গোলে ঠেলার সময়ে সংশ্লিষ্ট ফুটবলারের সতীর্থ অফসাইডে থেকে গোলের ক্ষেত্রে ভূমিকা নিলে গোল বাতিল বলে বিবেচিত হয়।’’ পাশাপাশি তিনি আরও জানান, ‘‘কর্নার তোলার সময় সরাসরি অফসাইডের নিয়ম গ্রাহ্য হয় না। তবে বারে লাগার পরে খেলার নিয়মে পূর্ববৎ অবস্থা প্রযোজ্য হয়। তখন ফুটবলাররা অফসাইডে থাকলে গণ্য করা উচিত।’’
যাঁরা খেলা দেখেছেন সকলেরই মতে, ডিকা কোনও ভাবেই অফসাইডে ছিলেন না। জনি অ্যাকোস্টার মার্কিংয়ে বন্দি ছিলেন তিনি। তাহলে গোল বাতিল হল কেন? আসলে ডিকা বল প্লেস করার সময়ে পরিষ্কার অফসাইডে ছিলেন ড্যারেন ক্যালডেইরা। তবে বার বার রিপ্লে দেখেও স্পষ্ট হয়নি অফসাইডে থাকা ক্যালডেইরাকে বল স্পর্শ করেছিল কি না। প্রথমে বিভ্রান্তি ছড়ায়, ডিকা জালে বল জড়ানোর সময়ে ক্যালডেইরার হাত স্পর্শ করায় হয়তো হ্যান্ডবল দিয়েছেন রেফারি। পরে স্পষ্ট হয়, অফ সাইডের কারণেই বাতিল হয়েছে গোলটি।
ফিফার  নিয়মের অর্থ, বল জালে জড়ানোর সময়ে যদি অফসাইডে থাকা ক্যালডেইরা গোলের ক্ষেত্রে সক্রিয় ভূমিকা নিয়ে থাকেন, তাহলে গোল বাতিলের সিদ্ধান্ত একদমই সঠিক। কিন্তু ক্যালডেইরার গায়ে কী বল স্পর্শ করেছিল? নিশ্চিত করে বলতে পারছেন না কেউই। কোচ খালিদকে সাংবাদিক সম্মেলনে রেফারিং নিয়ে প্রশ্ন করা হলে তিনি সাফ জানিয়ে দেন, ‘‘আমার পক্ষে অত দূর থেকে দেখা সম্ভব ছিল না। মাঝে ফুটবলাররাও ছিলেন। তবে রেফারিং নিয়ে অভিযোগ কোনও দিন তুলিনি।’’